Nafarroako Parlamentuko Mahaiak, 2019ko irailaren 30ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Adolfo Araiz Flamarique jaunak aurkezturiko galdera, bitarteko langileei gradua ordaintzeari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2019ko irailaren 30ean

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioko eledun Adolfo Araiz Flamarique jaunak honako galdera hauek aurkezten dizkio Legebiltzarreko Mahaiari, idatziz erantzun dakizkion:

Atzo, Funtzio Publikoaren Mahai Orokorraren bileran, Lehendakaritzako kontseilariak informazioa eman zuen Gobernuko bitarteko langileek kobratzeari buruz, Europar Batasuneko Justizia Auzitegiak 2019ko ekainaren 20an emandako epaiaren ondoren, zeinak erantzuna ematen baitzion Iruñeko Administrazioarekiko Auzien 1. Epaitegiak aurkeztutako judizio aurreko arazo bati.

Gauzak horrela, honako hau jakin nahi dugu:

Gobernuak asmorik al du bitarteko langileei graduko osagarria ordaintzen hasteko 2019ko azarotik aurrera?

Gobernuaren ustez langileei, oro har, gradu hori ordaindu aurretik aldaketaren bat egin beharko litzateke Nafarroako administrazio publikoen zerbitzuko langileen Estatutuan? Edo gradua ordaintzeko aski izanen litzateke, titulu juridiko gisa eta ukitutako pertsonaz haratago, Europar Batasuneko Justizia Auzitegiak emandako epaia?

Zer kostu ekonomiko izanen du, Gobernuaren kalkuluen arabera, gradua bitarteko langileei ordaintzeak 2019an zehar?

Indarreko gastu-aurrekontuko zer kreditu edo partidarekin finantzatuko da kostu hori?

Horretarako aurrekontu-partida edo -krediturik ez balego, aurreikusi al da Parlamentuan aurkeztea, langile horiei gradua ordaindu aurretik, dagokion lege-proiektua, kreditu bereziari edo kreditu-gehigarriari buruzkoa?

Dagoeneko, erabaki al du Gobernuak gaiak ukituta egon daitezkeen bitarteko langileei atzeraeraginezko izaerarekin ordaintzea? Zenbat urtez eramanen litzateke atzera ordainketa horren eragina?

Zer kostu ekonomiko izanen luke atzeraeraginezko ordainketa horrek?

Iruñean, 2019ko irailaren 20an

Foru parlamentaria: Adolfo Araiz Flamarique